google/wiki40b huggingface dataset:
Grenland Sykleklubb

Grenland Sykleklubb (stiftet 15. februar 1960) er en norsk sykkelklubb fra Skien med tilbud innen landeveissykling og terrengsykling.
Klubbens største profil er landeveissyklisten og verdensmesteren fra 1995, Monica Valen. Også hennes søster, Anita Valen syklet for klubben, og har en rekke norgesmesterskap på landeveissykling for Grenland sykleklubb.
Klubben har mottoet «På veien mot nye mål»
Grenland sykleklubb er med i samarbeidsprosjektet Team Skagerak sammen med Voss Sykleklubb og Cykleklubben Sør.
Beatrice Halsaa

Karriere og forskning

Hun er utdannet cand. polit. i statsvitenskap ved Universitetet i Oslo i 1975. Fra 1977 var hun ansatt som høgskolelektor og fra 1988 som førsteamanuensis ved Oppland distriktshøgskole, den senere Høgskolen i Lillehammer, frem til 2001, og var tilknyttet studiet i samfunnspolitikk og offentlig forvaltning. I perioden 1986–1990 var hun også tilknyttet Alternativ Framtid. Hun var professor II ved Senter for kvinne- og kjønnsforskning ved NTNU 1999–2002. Fra 2001 var hun førsteamanuensis i hovedstilling ved daværende Senter for kvinne- og kjønnsforskning ved Universitetet i Oslo, og ble professor i 2003.
Hennes faglige interesseområder omfatter likestillingspolitikk, kvinnebevegelsen, multikulturalisme, politisk deltakelse og representasjon, utopier, feminisme og feministisk teori. Halsaa var vitenskapelig leder for forskningsprosjektet FEMCIT, «Gendered Citizenship in Multicultural Europe: The Impact of Contemporary Women's Movements». Prosjektet ble finansiert av EUs 6. rammeprogram og koordinert fra Rokkansenteret ved Universitetet i Bergen. Prosjektet omfattet femten institusjoner i ti land. 
Hun var styremedlem i Norsk Kvinnesaksforening 2002–2010. Hun er fra 2016 medlem av Norges kvinnelobbys ekspertutvalg for kvinne- og likestillingspolitikk.
Stutthofprosessen

Stutthofprosessen, den første av dem, fant sted i Gdańsk i Polen mellom den 24. april og den 31. mai 1946. For den polsk-sovjetiske domstolen sto tiltalt tretten tidligere vakter og funksjonærer fra konsentrasjonsleiren Stutthof og dens satellittleir Bromberg-Ost, som var en kvinneleir. Samtlige tiltalte ble funnet skyldige i  forbrytelser mot menneskeheten. Elleve av de tretten ble dømt til døden ved hengning, mens de to øvrige ble dømt til fengsel.
Avrettelsene ble eksekvert offentlig ved Biskupia Górka den 4. juli 1946. De dødsdømte ble ført frem til galgene på lastebilplan og løkkene ble lagt om halsene deres. Deretter kjørte lastbilene avsted med det resultat at de dødsdømte ble hengt.
Det ble senere avholdt ytterlige tre rettssaker mot vakter og ledere fra konsentrasjonsleiren. En fra 8. til 31. oktober 1947 hvor 24 ble dømt hvorav 10 ble dødsdømt, den neste fra 5. til 10. november 1947 hvor 19 ble dømt og en frikjent. Den fjerde og siste rettssaken ble holdt 19. 29. november 1947 hvor 26 ble dømt og en frikjent.
Mosel-Saar-Ruwer

Mosel-Saar-Ruwer betegner et vindyrkingsområde i det vestlige Tyskland langs elven Mosel med sideelvene Saar og Ruwer.
British Expeditionary Force (første verdenskrig)

British Expeditionary Force (BEF) var den britiske hærens styrker som ble sendt til Frankrike og Belgia under første verdenskrig. BEF ble opprettet av krigsminister Richard Haldane etter boerkrigen i tilfelle Storbritannia på kort varsel skulle behøve å sende en styrke for å delta i en oversjøisk krig.

Bakgrunn

Britiske styrker var til stede ved vestfronten før det første slaget ved Ypres, 22. november 1914. De overlevende fra disse kampene ble senere tildelt Mons Star. 26. desember 1914 ble styrkene delt i «Første britiske Arme» og «Andre britiske Arme». I løpet av krigen kom det også til en tredje, fjerde og femte britiske armé).
Navnet British Expeditionary Force (BEF) ble den offisielle betegnelsen for den britiske hæren i Frankrike og Flandern igjennom hele 1. verdenskrig.

De foraktlige (krigspropaganda)

I rent propagandaøyemed er det hevdet at den engelske hærstyrken, i en dagsbefaling fra Keiser Wilhelm den 19. august 1914, skulle ha omtalt general French' «verächtlich kleines Heer» (= foraktlig lille hær).
Påstanden går ut på at utsagnet ved en feil ble oversatt med adverbet «foraktlige» til «this contemptible small army» istedenfor adjektivet «foraktlig» (= contemptibly), slik at det ble hæren selv og ikke dens størrelse, som var gjenstand for keiserens kritikk. På humoristisk vis skulle så utsagnet ha blitt tatt opp av soldatene, som med ironisk avsky til fienden begynte å kalle seg selv for «The Contemptibles» (= de foraktlige). Økenavnet ble således snudd til en hedersbetegnelse som også ble hengende ved veteranene, som kalte seg «The Old Contemptibles».
Der er imidlertid aldri funnet noe bevis for at en slik dagsbefaling noen gang var blitt sendt ut. Etter krigen har den tidligere keiseren benektet utsagnet, og det finnes da heller ikke noen slik dagsbefaling bevart i de tyske krigsarkivene. Keiseren hevdet tvert imot at han gjentagne ganger hadde understreket hvor viktig det var ikke å undervurdere motstanderen. Mye tyder på at dagsbefalingen ble skapt av Frederick Maurice i det britiske krigsministerium for å oppildne soldatene til innsats.
Clumber spaniel

Opprinnelse og alder

Clumber spaniel som hunderase oppsto i Storbritannia på 1800-tallet, men opprinnelsen til denne store og meget kraftfulle spanielen kan ha stått i Frankrike. Sagnet sier nemlig at hertugen av Noailles, Louis de Noailles (1713–1793), ga slike hunder i gave fra egen kennel til hertugen av Newcastle, Henry Pelham-Clinton (1720–1794) ved Clumber Park, under den franske revolusjonen. Om historien er sann vet ingen i dag. Det eksisterer også andre teorier, blant annet at Basset hound og blodhund skal finnes i stamtreet. Man vet imidlertid at dronning Victoria av Storbritannia gikk tur med sju clumber spaniels den 16. oktober 1840, for dette skrev hun inn i sin dagbok. Rasen skal ha blitt introdusert i Nord-Amerika i 1844. Fra 1859 og framover ble slike hunder også vist på hundeutstillinger i hjemlandet.
Clumber spaniel er en sjelden rase utenfor hjemlandet.
Jakutisk laika

Beskrivelse

Jakutisk laika stammer fra den enormt store republikken Sakha (tidligere kjent som Jakutia) i Sibir (Russland), der den brukes som både sledehund og jakthund. Sledehundegenskapene er primære.
Jakutisk laika blir typisk omkring 52–56 cm i skulderhøyde, men det finnes hunder som blir større (opp mot 68 cm). Disse blir imidlertid ikke regnet inn i genpoolen som danner grunnlag for den nye hunderasen. Tispene (ca. 52–55 cm) er bare marginalt mindre enn hannene (ca. 53–56 cm). Pelsen har tilliggende vann- og snøavisende dekkhår, som på vinterstid kan bli 10–15 cm lang, og tett, isolerende underull. Alle farger er tillatt, unntatt helhvit. De vanligste fargene er kombinasjoner av sort/hvit, hvit/sort, grå/hvit, hvit/grå og ulvegrå. Hunden kan ha flere farger på øyne, herunder blå eller ett blått øye.
Dette er en hund som kan tåle temperaturer ned mot minus 50 grader celsius, om den tilvennes. Den er svært hardfør, utholdende og energisk, og dessuten ofte meget flokkorientert. Det siste gjør den også til en utmerket familiehund.
NM i friidrett 1981

Norgesmesterskapet i friidrett 1981 bestod av en rekke arrangementer som i løpet av kalenderåret 1981 
kåret norgesmestere i friidrettsøvelsene.
Hovedmesterskapet ble arrangert på Haugesund stadion i Haugesund i perioden 7. til 9. august. 
Arrangør var Haugesund IL. 
Kongepokalvinnere var Knut Hjeltnes og Randi Langøigjelten Bjørn. 
Se også NM i mangekamp 1981.
Ny Generasjon

Ny Generasjon elev og studentunion er en kristen ungdomsorganisasjon som ble startet i 1996 av Stephan Christiansen, med utspring i Oslo Kristne Senter. Visjonen til Ny Generasjon er at organisasjonen skal være et redskap som bringer evangeliet om Jesus Kristus til skoler og studiesteder i Norge. Hovedkontoret ligger i Oslo, daglig leder er David Haddeland.
Ny Generasjon vokste i løpet av de 10 første årene til å bli en av Norges største ungdomsorganisasjoner med 2 000 medlemmer og 100 avdelinger på landsbasis i Norge. I Norge har Ny Generasjon medlemmer fra 500 kirkesamfunn og menigheter. De fleste medlemmene kommer fra frikirker utenfor Den norske kirke.
Ny Generasjon er elev-/studentbasert. Initiativ og organisering foretas av ungdommene selv, avdelingene ved den enkelte skole og studiested arrangerer selv ukentlige bønnemøter, turer, konserter, hybelfester, foredrag, «Jesusuker» med mer.
De siste årene har Ny Generasjon spredt seg til en rekke andre land (herunder Sverige, Storbritannia, Tyskland, Russland, Estland, Tsjekkia, Finland,). Internasjonalt har Ny Generasjon aktivitet i 17 nasjoner hvor rundt 20 000 ungdommer medlem i rundt 2000 avdelinger/grupper.
Green Cortinas

Green Cortinas var et pop/rock-band fra Drammen. Bandet ble startet under navnet 10 000 Rifles i 1989 og endret senere navn til K.R.A.G. Jørgensen før de endte opp med navnet Green Cortinas. Bandet ga ut sitt eneste album, Sleep, i 1995 hvor «I Don’t Wanna Sleep Tonight» ble mye spilt på radio. Albumet førte dessuten til at bandet ble kåret til årets nykommer under Spellemannprisen 1995. 
Bandet har vært backingband for og samarbeidet med artister som Somebody's Darling, Claudia Scott, Kjartan Kristiansen og Rick Danko.
Batocera

Utseende

Store (lengde gjerne 40-100 millimeter), kraftige trebukker med kraftige antenner som oftest er litt lengre enn kroppen hos hunnen, mye lengre hos hannen. Som andre Lamiinae har de loddrett panne. De er mer eller mindre mørkt brunlige, oftest med hvite, gule eller oransje flekker på dekkvingene. Pronotum har en skarp pigg på siden. Beina er middels lange og kraftige.

Levevis

Noen få av artene er alvorlige skadedyr da larvene borer inne i og kan drepe trær, særlig fiken og andre frukttrær. De voksne billene gnager på bladene men gjør vanligvis mindre skade. De voksne billene lever i flere måneder og flyr godt, de kan dermed spre seg over forholdsvis store avstander.

Utbredelse

Slekten er utbredt i Sørøst-Asia og Australia, de fleste artene i Indonesia. Dessuten finnes det to arter i Afrika, og noen få skadedyr-arter er spredt til varme områder i resten av verden.
Camelocerambyx

Utseende

Middelsstore, lange og tynne, som oftest mørkt fargede trebukker. Antennene er tynne, lengre enn kroppen, nær spissen med en stor dusk av utstående, mørke hår, noen ganger med mindre dusker lenger inne også, leddene sparsomt kledt med lange, fine, utstående hår. Hodet er noe fremstrakt, jevnbredt med det mer eller mindre sylindriske pronotum, som er mye lengre enn bredt og gjerne har et par mindre innsnevringer. Dekkvingene er smale og jevnbrede, beina lange og tynne med sterkt klubbeformede lår, leggene med lange, fine, mørke, utstående hår.

Utbredelse

Slekten er utbredt i Sørøst-Asia, fra det sørlige India i vest til Borneo og Filippinene i øst.
McLarens Formel 1-resultater

Tabellene under gir en detaljert oversikt over resultater i Formel 1-mesterskapet for McLaren siden 1966. Øverst er resultatene til fabrikklaget McLaren, og nederst er en tabell over resultatene til privateide McLaren-biler som har deltatt i Grand Prix-løp i Formel 1-mesterskapet.
Cola

Cola er en kullsyreholdig drikk, vanligvis med brunsvart farge som blant annet inneholder koffein. Smaken på denne brusen er også ofte en blanding av vanilje, kanel og sitrusfrukter. Navnet kommer fra kolanøtten, som var den originale koffeinkilden i cola. Coladrikker er ofte søtet med sirupssukker eller et kunstig søtningsmiddel som sukralose.

Oppfinneren

John Stith Pemberton (8. juli 1831–16. august 1888) oppfant leskedrikken Coca-Cola. Han var  apoteker fra Chinquapin i Nord-Carolina.

Skadevirkninger

Forskere ved universitetet i Ioannina i Hellas har påvist at overdreven coladrikking fører til lave kaliumverdier i blodet, som kan gi hypokalemi. Pasientene som hadde drukket fra to til ni flasker cola i døgnet hadde utviklet muskelsvakhet som varierte fra mindre grad av lammelser til paralyse. Det viste seg imidlertid at samtlige pasienter ble helt bra igjen, og at muskelsmertene helt forsvant, etter at de fullstendig kuttet ut colaen. Selv koffeinfri cola kan forårsake hypokalemia, ettersom drikken også inneholder fruktose.
The Grønne Glitrende 3 og Dag

The Grønne Glitrende 3 og Dag var et norsk rockeband som ble dannet i 1986 av Dag Ingebrigtsen. Bandet sang rocka julesanger og gjorde om gamle tradisjonelle julesanger til rockejulesanger.
Fredrik Christian Sand

Utdannelse og virke

I beretningen om helsetilstanden i Norge i 1857 skrev han en fremstilling av de klimatiske forhold i Ranen legedistrikt. Gjennom en årrekke skrev han også som lege ved Reknes pleiestiftelse, årsberetningen om spedalskhet. Et portrett av ham på Reknes Pleiestiftelses kontor gikk tapt under brannen i april 1840.
Sand tok sin preliminieeksamen i januar 1834, før han var huslærer fra 1835 til sommeren 1837. Den 12. desember 1839 tok han medisinsk embetseksamen ved det Kongelige Frederiks Universitet i Kristiania, med karakteren 2,4.
Sommeren 1840 ble han ansatt som skipskirurg ved bombekanonskonnert no. 1, og ble senere distriktslege i Orkel- og Guldalens fogderi på Støren. Den 5. april 1843 ble han distriktslege i Nordre Helgeland, og bosatte seg da på Nesna. I Nesna var han i flere år medlem av stedets fattigkommisjon, og ble også valgt til ordfører i kommunen. Distriktslegeembedet ble delt i 1855, og han ble den 26. mai 1855 utnevnt til distriktslege for Rana distrikt. Han var distriktslege i Rana frem til 11. oktober 1860.
Den 11. oktober 1860 ble han lege ved Reknes Pleiestiftelse for spedalske i nærheten av Molde. Våren 1863 ble han dessuten det nyopprettede Romsdals amtssykehus' første lege, og han hadde begge stillingene frem til sin død i 1871. Også i Molde engasjerte han seg i lokalpolitikken, og ble både medlem av bystyret og etter hvert ordfører.
Sommeren 1863 og sommeren 1869 foretok han reiser til flere europeiske byer. Der drev han studier ved en rekke sykehus. Han døde 24. september 1871 av en hjernesykdom.

Familie

Fredrik Christian Sand var sønn av kjøpmann Ole Sand (1778–1823) og Maren Wright Bruun (1787–1871).
Den 3. mars 1842 giftet han seg i sognet Horg med Augusta Amalie Francke. Hun var født i Kristiania 19. oktober 1819 og var datter av korpslege August Francke (1768–1819) og Jacobine Nikoline Hirsch (1794–1865). De fikk tre sønner og fem døtre. Sønnen Anton Julius Sand (1844–1916) var også lege; han ble ridder av St. Olavs Orden og fikk en gate i Trondhjem oppkalt etter seg. En av døtrene døde i 1871 av nervefeber.
Pinacosterna

Utseende

Middelsstore, blanke, svarte trebukker. Antennene er lengre enn kroppen, kroppsformen er nærmest spoleformet. Dekkvingene har gjerne røde, grønne eller gule flekker, resten av kroppen kan også være flekkete.

Levevis

Som de fleste andre trebukker borer larvene i ved.

Utbredelse

Slekten er vidt utbredt i tropisk Afrika.
Innbyggernavn

Innbyggernavn, inkolentnavn eller demonym er betegnelser som brukes på personer fra et bestemt geografisk område.
Demonymer er ikke faste. I flere områder kan det være to eller flere demonymer som benyttes for samme sted. Det finnes også områder som ikke har demonymer, og hvor man i stedet bruker sammenstilling med for eksempel -mann, -kvinne, -bu eller -folk. Betegnelsen Risør-folk eller Åkrabu er eksempler på dette.
Det er ikke alltid samsvar mellom demonym og kommunenavn. For eksempel blir systrendinger brukt som betegnelse på personer fra Leikanger i Sogn og Fjordane. Betegnelsen stammer fra bygdenavnet Systrond.

Ortografi

Demonymer skal ha liten forbokstav. Dersom demonymet er avledet av et stedsnavn med bindestrek eller mellomrom, så faller dette bort. For eksempel brukes betegnelsen newyorker om personer fra New York.
VM i kunstløp 1923

VM i kunstløp 1923. Verdensmesterskapet i kunstløp, for par ble arrangert i Kristiania i Norge 21. januar 1923. Singelkonkurransen for kvinner og menn ble arrangert i Wien i Østerrike 27 og 28. januar 1923. 
Fritz Kachler ble verdensmester i kunstløp for menn og Herma Plank-Szabo for kvinner, begge fra Østerrike. Ludowika Jakobsson-Eilers & Walter Jakobsson fra Finland  ble verdensmesterne i parløp.
Guang junpu

Guang junpu (kinesisk: 广菌谱, pinyin: Guǎng jūnpǔ; «Utvidet sopphåndbok») er et verk av Pan Zhiheng (潘之恒) fra Ming-dynastiets tid. Dette verket fra år 1500 behandler over ti sopper. Ved siden av selve soppene beskrives dessuten blåalgen Nostoc commune (di’er, 地耳) og lavarten Umbilicaria esculenta (kinesisk: shi’er, 石耳; japansk: iwatake). 
Verket er inntatt i boksamlingen Shuofu xu (说郛续, «Fortsettelse av [bokserien] Shuofu») og er en viktig kilde til kunnskapen om sin tids kinesiske spise- og drikkekultur. 
Verkets navn knytter an til en håndbok fra 1245 (under det sørlige Song) skrevet av Chen Renyu (陈仁玉) ved navn Junpu (菌谱, «Sopphåndbok»). og som omhandler relativt detaljert elleve matsopper, deres vekstperiode, innhøstningstid, form, farve og smak.
Joachimsthaler

Joachimsthaler var en tysk-østerriksk sølvmynt utmyntet av grev Stefan von Schlik i årene 1519–30 i St. Joachimsthal (tsjekkisk: Jáchymov) i Kongeriket Böhmen.
I middelalderen var det gullmangel i Europa, på tross av gullimportert fra Afrika. Som følge av dette var mesteparten av myntene i sirkulasjon av sølv. Fra 1481 ble det i Sør-Tirol i Østerrike utmyntet en sølvmynt, Guldengroschen, med samme verdi som en gylden. Grunnet rike sølvforekomster i Joachimsthal begynte von Schlik i 1519 å utmynte denne sølvmynten, etter modell av den sørtirolske guldengroschen. Produksjonen nådde sitt høydepunkt omkring 1530, hvoretter spanskamerikansk sølv fra Andesfjellene og Mexico overtok.
Joachimsthaleren ble på folkemunne forkortet til thaler på tysk, og dette gav navn til alle senere talere/thalere. Dette gav videre opphav til tsjekkisk og slovensk tolar; italiensk tallero; lavtysk, dansk, norsk og svensk daler; arabisk og amharisk talari; samt samoansk tala, og antageligvis gambisk dalasi.
The Legend of Zelda (videospill)

Handling

Prinsesse Zelda av Hyrule har delt Triforcen i åtte deler for å gjemme den fra den onde Ganon. Spilleren er i rollen som Link, og må samle disse åtte bitene, som alle befinner seg i hvert sitt tempel, og deretter utfordre Ganon og redde Prinsesse Zelda.

Oppfølger

Oppfølgeren fulgte året etter under navnet Zelda II: The Adventure of Link. Dette spillet er ofte regnet som Zelda-seriens sorte får, i og med at det la seg tettere opp mot rollespill enn eventyrspill. I dette spillet må Link vekke Zelda fra en evig søvn, samt unngå at Ganons undersåtter klarer å vekke Ganon til live. Spillene har blitt sluppet på nytt både til Game Boy Advance, og som en del av The Legend of Zelda: Collector's Edition til Nintendo GameCube.
Ruth Law Oliver

Biografi

Hun ble født som Ruth Bancroft Law  21. mai 1887 til Sarah Bancroft Breed og Fredrik Henry Law i Lynn, Massachusetts.
Hun fikk flyopplæring av Harry Atwood og Arch Freeman på Atwood Park i Saugus, Massachusetts. og fikk sitt flysertifikat i november 1912. I 1915 ga hun en i flyoppvisning i Daytona Beach, Florida for et stort publikum. Hun annonserte at hun ville utføre en loop for første gang, men gjorde det to ganger til forskrekkelse for sin mann, Charles Oliver
I løpet av våren 1916 deltok hun i en høydekonkurranse. To ganger kom hun såvidt etter de mannlige flyvere. Hun ble rasende, var fast bestemt på å sette rekord som ville stå seg mot menn så vel som kvinner.
Etter at USA gikk med i første verdenskrig i april 1917 kjempet hun forgjeves for at kvinner skulle få lov til å fly militære fly. Slått av denne avvisning, skrev hun en artikkel med tittelen "Let Women Fly!" i bladet Air Travel der hun hevdet at en kvinne er godt egnet i dette feltet.
Etter krigen fortsatte hun å sette rekorder. Etter Raymonde de Laroche fra Frankrike satte en høyderekord på nesten 3 962 m den 7. juni 1919, brøt hun denne den 10. juni, fløy til 4 481 m. Laroche i sin tur, brøt Oliver’s rekord 12. juni, fløy til en høyde på 4 881m.

Familie

Hennes bror var fallskjermhopperen og stuntmannen Rodman Law (1885-1919).
Ord & Bilde

Ord & Bilde var et faglig nettverk for forfattere, illustratører og formidlere som ønsket å fremme gode bildebøker i Norge. Nettverket ble etablert i november 1997 med blant andre forfatter Per Olav Kaldestad, bibliotekar Bente Bing Kleiva og daværende Grafill-leder Morten Berner. Nettverket arrangerte blant annet seminarer og utstillinger, som bildebokutstillingen «Nordiske bildebøker krysser grenser» i 2005-2006.
Ord & Bilde-prisen ble tildelt personer og organisasjoner som har gjort et stort arbeid for bildeboka. Prisen har gått til blant andre forfatteren Tor Åge Bringsværd, tegnerne Thore Hansen og Harald Nordberg, forleggeren Guri Vesaas og Fredrikstad bibliotek (for deres galleri for bildebokillustrasjoner).
Nettverket er ikke lenger aktivt. Noe av arbeidet er planlagt videreført gjennom Norsk barnebokinstitutts, NBUs og Grafills samarbeidsprosjekt VisLitt.
Saúl Martínez

Landslaget

Saúl Martínez spilte 35 landskamper for Honduras herrelandslag. Han ble tatt ut i Hondurass tropp til Copa América 2001.
Ryszard Szymmels villa

Ryszard Szymmels villa (polsk Willa Ryszarda Szymmela) ligger ved Karolewska-gaten 1 i Łódź. Den er et av de eldste eksempler på art nouveau i Polen.
Villaen ble bygd i 1899 etter tegninger av Franciszek Chełmiński til forretningsmannen Ryszard Szymmel. Den opprinnelige planen tok ikke hensyn til art nouveau-dekorasjoner, noe villaen imidlertid fikk under byggingen. I årene 1911–1914 ble villaen ombygd.
På utsiden presenterer bygningen alle karakteristiske trekk ved art nouveau-stilen. Her finnes blant annet en asymmetrisk elevasjon, myke vindusoverstykker, forskjellig murpuss og rike plantedekorasjoner (stiliserte trær og kastanjetreblomster). Villaen har et tilnærmet kvadratisk grunnplan og dekkes av et mangeformet tak. I elevasjonen finnes dekorasjoner med form som skjelettkonstruksjon med myke art nouveau-linjer. Fra hagesiden er villaen oppdelt gjennom terrasser, en risalitt og en portikus.
I villaens indre er elementer av det opprinnelige utseendet bevart, blant annet glassmalerier og plantestukkatur formet som røtter og blader av piggtistel, iris samt eple- og kastanjetre.
Etter Szymmels død gikk villaen over til hans arvinger, og senere til privatpersoner.
21 år

Handling

To brødre bor på en avsidesliggende gård i Telemark. Det er sensommer og kornet skal skjæres. Den fagre ungjenta Hild kommer til gårds for å arbeide i skuren. En stillferdig duell mellom brødrene tar til. Hvem tør ta det avgjørende steget og hvem vil vinne ungjenta? I likhet med novellen taler også filmen mest gjennom det usagte.
Svenning Tausen

Biografi

Han ble født i landsbyen Hov på den sørligste øya Suðuroy i 1936. Han flyttet til Tórshavn, hvor han ble utdannet som lærer. Først arbeidet han som lærer ved Færøyene Mellem- og Realskole til 1961. Efter 1961 underviste han på realskolen (ungdomsskolen), som var i samme bygning som Færøyenes Gymnasium i Hoydalar (Føroya Studentaskúli) 1961–1974, og deretter ble han utnevnt til viserektor for den nye skolen Eysturskúlin i den østlige delen av Tórshavn, frem til 1996 da han ble pensjonert. 
Tausen hadde en stor interesse for det færøyske språket og han jobbet mye for at færøyske barn fikk færøyske undervisningsmateriell. Han var redaktør for Min jólabók (Min julebok) i mange år. Han var også redaktør av Barnablaðið 1959–1973.
Han var styremedlem i Bókadeild Føroya Lærarafelags 1958–1965 og igjen 1987–2001. Han var en av dem som etablerte Bókamiðsølan i 1968 og var styreleder frem til 1981. Bókamiðsølan sikrer distribusjon av færøyske bøker fra utgivere til bokhandlere og i noen tilfeller direkte til forbruker.
Han giftet seg med Amy Tausen, født Olsen, sammen hadde de to barn: Durita og Magnus. Sønnen Magnus er direktør for Nám, som er en institusjon under færøysk Kulturdepartementet, etablert i 2010, ble kåret Nám í 2011.

Priser

1990: Mentanarvirðisløn M. A. Jacobsens
Vektløfting under samveldelekene 1986

Vektløfting under de britiske samveldeleker  1986. Vektløfting var en av flere sporter under de trettende samveldelekene som ble arrangert i Edinburgh i Skottland i perioden 24. juli til 2. august 1986. Det var tiende gangen som Vektløfting var med på programmet i Samveldelekene. I lekene i 1986 ble det konkurrert i ti vektklasser i vektløfting, kun for menn. Australia ble beste nasjon med fire gullmedaljer foran Canada, England og Wales alle med tre gull.